**Navajoiden reservaatti** tai **Navojomaa** (engl. *Navajo Nation*, navajoksi *Diné Bikéyah*) on navajo-intiaaneille varattu reservaatti, joka sijaitsee Utahin, New Mexicon ja Arizonan alueilla.

Pinta-alaltaan reservaatti on noin 71 000 neliökilometriä, mikä tekee siitä Yhdysvaltain suurimman intiaanireservaatin.

Navajot saapuivat Yhdysvaltain eteläosiin oletettavasti jossain vaiheessa 1500-luvulla. Kun amerikkalaiset löysivät navajoiden mailta öljyä 1920-luvulla, nousi tarve organisoida hallitus, koska ainoastaan Yhdysvaltain liittovaltio voi tehdä sopimuksia alkuperäisväestön kanssa. Navajoiden omat hallintoelimet perustettiin vuonna 1923.

Laillinen status ja hallinto
----------------------------

Navajoiden reservaatti on yksi Yhdysvaltain liittovaltion 547 tunnustamasta reservaatista, joka on myös suvereeni. Navajoiden reservaatilla ei kuitenkaan ole omaa perustuslakia.

Reservaatin pääkaupunki, Window Rock, sijaitsee Arizonan puolella.

Navajomaa on jaettu 110 kaupunkiin (engl. *chapter*), joista valitaan yhteensä 88 edustajaa Navajoiden neuvostoon. Nykyään neuvosto on reservaatin lakiasäätävä elin. Valta jaettiin kolmeen osaan vuonna 1991, ja reservaatilla on lisäksi omat toimeenpanevaa ja oikeudellista valtaa käyttävät elimensä. Toimeenpanevaa valtaa käyttää presidentti, joka valitaan vaaleilla. Vuodesta 2023 lähtien presidenttinä on toiminut Buu Nygren. Presidentti, varapresidentti ja neuvoston jäsenet valitaan neljän vuoden välein pidettävissä vaaleissa.

Talous ja koulutus
------------------

Reservaatti sijaitsee pääsääntöisesti kuivalla alueella, mikä vaikuttaa sen talouteen: merkittävä osa reservaatin asukkaista ansaitsee elantonsa reservaatin ulkopuolella. Työn perässä on myös muutettu esimerkiksi Kansas Cityyn tai Los Angelesiin. Kotitalouksien mediaanitulot olivat vuonna 2021 vain 30 275 dollaria, mikä on alle puolet Yhdysvaltain vastaavasta luvusta.

Vuonna 2015 reservaatin työttömyysasteen arvioitiin olevan 40–60 prosenttia. Merkittävä työllistäjä ovat olleet hiilikaivokset, jotka ovat puolestaan vaikuttaneet negatiivisesti alueen luontoon ja ihmisiin.

Reservaatin asukkaista 7,9 prosentilla on vähintään kandidaatintutkinto tai korkeampi koulutus (Yhdysvalloissa keskimäärin 35 prosenttia). Vuonna 2013 perustettiin Navajo Technical University, joka on ensimmäinen reservaatin alueelle perustettu yliopisto.

Väestö ja kulttuuri
-------------------

Vuoden 2020 väestönlaskennan mukaan reservaatin alueella asui 165 158 henkilöä. Väestöstä 21,6 prosenttia puhuu kotona jotain muuta kieltä kuin englantia.

Intiaaniheimoilla on oikeus määritellä itse, kuka kuuluu heimoon ja kuka ei. Tullakseen virallisesti navajoksi (engl. *enrolled member*) henkilön täytyy olla vähintään 25-prosenttisesti navajotaustainen. Navajoiden reservaatti suosii tällaisia jäseniä muun muassa reservaatin alueen työllistämisessä.

Lähteet
-------

1. ↑  Navajo Nation *Visit Arizona*. Viitattu 16.10.2022. (englanniksi)
2. ↑  On the Reservation: COVID-19 and Navajo Nation *Teens for Teen Health*.  Arkistoitu 16.10.2022. Viitattu 16.10.2022. (englanniksi)
3. 1 2  Navajo | History, Culture, Language, & Facts *Encyclopædia Britannica*.  2022. Viitattu 16.10.2022. (englanniksi)
4. 1 2  History  2022. Navajo Nation. Viitattu 16.10.2022. (englanniksi)
5. 1 2  List of Federal and State Recognized Tribes  2022. National Conference of State Legislatures.  Arkistoitu 25.10.2022. Viitattu 16.10.2022. (englanniksi)
6. ↑  Navajo Nation, Arizona, New Mexico, & Utah  2022. National Indian Law Library. Viitattu 16.10.2022. (englanniksi)
7. ↑  Navajo Nation (Dineh)  2020. New Mexico Tourism Department. Viitattu 16.10.2022. (englanniksi)
8. ↑  Buu Nygren sworn in as next Navajo Nation president *AP NEWS*.  10.1.2023. Viitattu 10.2.2023. (englanniksi)
9. ↑  Home  2022. Navajo Election Administration. Viitattu 16.10.2022. (englanniksi)
10. 1 2 3  Navajo Nation Reservation and Off-Reservation Trust Land, AZ–NM–UT  2020. U.S. Department of Commerce. Viitattu 16.10.2022. (englanniksi)
11. ↑  Cursed by Coal: Mining the Navajo Nation  18.3.2015. VICE News. Viitattu 16.10.2022. (englanniksi)
12. ↑  About Us  2022. Navajo Technical University. Viitattu 16.10.2022. (englanniksi)
13. ↑  FAQs  2022. Navajo Nation. Viitattu 16.10.2022. (englanniksi)